એ રેસમાં બીજું નામ હાલના એન્વાયર્નમેન્ટ સેક્રેટરી અને થાણેના ભૂતપૂર્વ કમિશનર આર. રાજીવનું છે. એમ કહેવાય છે કે તેઓ મુખ્ય પ્રધાન પૃથ્વીરાજ ચવાણની પસંદગીના ઑફિસર છે. જોકે થાણે કમિશનરના કાર્યકાળ દરમ્યાન આર. રાજીવ અનેક બિલ્ડરોની નારાજગીનો ભોગ બન્યા હતા. એમાં એવા પણ બિલ્ડરોનો સમાવેશ હતો જે થાણે સુધરાઈમાં સત્તા ધરાવતી પાર્ટીનું રાજકીય પીઠબળ ધરાવતા હતા. મુંબ્રાના લકી કમ્પાઉન્ડમાં બનેલી મકાન હોનારત બાદ મુંબ્રામાં થયેલાં ગેરકાયદે બાંધકામ સામે જાહેરમાં બોલવા સંદર્ભે‍ તેમની ઘણી ટીકા પણ કરવામાં આવી હતી. આર. રાજીવે મુંબઈ સુધરાઈમાં પણ કાર્યભાર સંભાળ્યો હતો અને તેઓ મુખ્ય પ્રધાનના માનીતા ઑફિસરોમાંના એક છે. આ બાબતે આર. રાજીવ સાથે વાત કરવાની કોશિશ કરાવામાં આવી હતી, પણ તેમનો સંપર્ક નહોતો થઈ શક્યો.